Title: พระราชกฤษฎีกาค่าป่วยการ ค่าพาหนะเดินทาง ค่าเช่าที่พัก และค่าตอบแทนอย่างอื่นของผู้พิพากษาสมทบ ศาลแรงงาน พ.ศ.2532

พระราชกฤษฎีกา

พระราชกฤษฎีกา
ค่าป่วยการ
ค่าพาหนะเดินทาง ค่าเช่าที่พัก และค่าตอบแทนอย่างอื่น
ของผู้พิพากษาสมทบศาลแรงงาน
พ.ศ. ๒๕๓๒

ภูมิพลอดุลยเดช ป.ร.
ให้ไว้ ณ วันที่ ๑๒
ธันวาคม พ.ศ. ๒๕๓๒
เป็นปีที่ ๔๔
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรปรับปรุงพระราชกฤษฎีกาว่าด้วยค่าป่วยการ
ค่าพาหนะเดินทาง ค่าเช่าที่พัก และค่าตอบแทนอย่างอื่นของผู้พิพากษาสมทบศาลแรงงาน

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๒๑  แห่งพระราชบัญญัติจัดตั้งศาลแรงงานและวิธีพิจารณาคดีแรงงาน
พ.ศ.๒๕๒๒ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาค่าป่วยการ ค่าพาหนะเดินทาง
ค่าเช่าที่พัก และค่าตอบแทนอย่างอื่นของผู้พิพากษาสมทบ ศาลแรงงาน พ.ศ.๒๕๓๒

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้ยกเลิกพระราชกฤษฎีกาค่าป่วยการ ค่าพาหนะเดินทาง ค่าเช่าที่พักและค่าตอบแทนอย่างอื่นของผู้พิพากษาสมทบศาลแรงงาน
พ.ศ.๒๕๒๒

มาตรา ๔ 
ผู้พิพากษาสมทบศาลแรงงานให้ได้รับค่าป่วยการสำหรับวันที่ปฏิบัติการ วันละ
๕๐๐ บาท

มาตรา ๕ 
ในกรณีที่ผู้พิพากษาสมทบศาลแรงงานต้องเดินทางไปปฏิบัติหน้าที่นอกจังหวัดอันเป็นที่ตั้งศาลแรงงานที่ประจำอยู่
ให้ได้รับค่าป่วยการตามที่ระบุไว้ในมาตรา ๔กับค่าพาหนะเดินทาง ค่าเช่าที่พัก และค่าเบี้ยเลี้ยงเดินทาง
ในอัตราเท่ากับผู้พิพากษาศาลแรงงานในศาลแรงงานที่ผู้พิพากษาสมทบนั้นประจำอยู่

มาตรา ๖ 
ให้รัฐมนตรีว่าการกระทรวงยุติธรรมรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ชาติชาย  ชุณหะวัณ
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากค่าป่วยการของผู้พิพากษาสมทบศาลแรงงานตามที่กำหนดในพระราชกฤษฎีกา
ค่าป่วยการ ค่าพาหนะเดินทางค่าเช่าที่พัก และค่าตอบแทนอย่างอื่นของผู้พิพากษาสมทบศาลแรงงาน
พ.ศ.๒๕๒๒ ได้กำหนดมาเป็นเวลานาน  ไม่เหมาะสมกับสถานภาพของตำแหน่งและภาวะค่าครองชีพในปัจจุบัน
สมควรปรับปรุงพระราชกฤษฎีกาดังกล่าวเสียใหม่
เพื่อกำหนดค่าป่วยการของผู้พิพากษาสมทบให้เหมาะสม  จึงจำเป็นต้องตราพระราชกฤษฎีกานี้

ภิรมย์พร/ผู้จัดทำ
๒๖ ตุลาคม ๒๕๕๔

กวินทราดา/ผู้ตรวจ
๙ พฤศจิกายน ๒๕๕๓

[๑] ราชกิจจานุเบกษา
เล่ม ๑๐๖/ตอนที่ ๒๒๔/ฉบับพิเศษ หน้า ๔/๒๑ ธันวาคม ๒๕๓๒